Filozófiatörténet 6. 20. századi filozófia 1. Angolszász filozófia

**Wittgenstein: Filozófiai vizsgálódások**

szövegolvasó szeminárium, BBNSF18000

2024. tavasz

**KURZUSLEÍRÁS**

A szemináriumon Ludwig Wittgenstein *Filozófiai* *vizsgálódások* című művét olvassuk. A *Filozófiai vizsgálódások* fordulópont nemcsak az angolszász analitikus, de az egész filozófia történetében. Talán nem túlzás azt állítani, hogy először történik meg az a filozófia történetében, hogy egy filozófus gondolkodásában az *egész* filozófia nyelvfilozófiává válik, melynek célja *nem* a problémák megoldása, hanem azok eltüntetése. A kurzus célja annak belátása, hogy a radikális nyelvfilozófiai belátások és kérdésfelvetések miként szolgálják a filozófiából való kigyógyítás terapeutikus programját. Ennek érdekében végig vesszük a *Filozófiai vizsgálódások* központi problémáit: a nyelv tisztán reprezentációs felfogásának kritikáját, a nyelvjátékok és a hozzájuk kapcsolódó életforma szerepét, a jelentés használatelméletét, a szabálykövetési paradoxont (Kripkensteinhez is kapcsolódva), a nyelv és a pszichológiai állapotok privátságának a problémáját, és végül, de nem utolsó sorban, a filozófiai problémákból való „kigyógyítás” módszerét.

**Oktató**: Bernáth László óraadó tanár (bernathlaszlo11@gmail.com)

**Időpont**: Szerda 12.30-14.00

**Hely**:BTK D712

**Munkamódszer**

A szeminárium a hallgatók otthoni és órai aktivitására épülő oktatási forma. Az órák a résztvevők tanári irányítással folyó beszélgetéseként valósulnak meg. Így a foglalkozások látogatása, a csapatmunka és a hétről-hétre való készülés elengedhetetlen. Mivel a beszélgetés során Wittgenstein szövegeit próbáljuk majd interpretálni, a foglalkozásra mindenki hozza magával az előre kijelölt szakaszokat.

**Követelmények**

Aktív órai részvétel, zárthelyi dolgozatok megírása, legalább 1500 legföljebb 2000 szavas házi dolgozat írása (nem beleszámítva a lábjegyzeteket és a bibliográfiát. Ez kb. 5-6 oldalas dolgozatot jelent).

Értékelés: A hallgatók a félév végén aláírást és gyakorlati jegyet kaphatnak. A foglalkozásokon való aktív részvétel mindegyiknek feltétele. A gyakorlati jegyet a ZH-k, a házi dolgozat és *súlyozottan* az órai munka határozzák meg. Ha ezek közül bármelyik elégtelen, a félév végi jegy is elégtelen.

Hiányzás: A szemináriumokon a részvétel kötelező. A maximális hiányzási lehetőség 6x45 perc. Ennél több hiányzás esetén a kurzusra nem jár aláírás (így jegy sem). „Igazolt” és „igazolatlan” hiányzás között nincs különbség.

Órai munka Senki nem teljesítheti anélkül a kurzust, hogy bekapcsolódna az órákon folyó szakmai beszélgetésbe.

A ZH anyaga: ugyan az órák többségén ZH írásra kerül sor, ezeknek elsődleges célja azt fölmérni, hogy a hallgató elolvasta-e egyáltalán a szemináriumi foglakozásra feladott szövegrészt. Ennek megfelelően a ZH kérdések nem kérdeznek rá bonyolult összefüggésekre, inkább csak a szöveg könnyen értelmezhető tartalmi elemeire.

A házi dolgozat témája: A hallgató bármelyik, az órán felmerülő és Wittgenstein szövegeihez szorosan kapcsolódó témát választhatja, egyeztetve az oktatóval.

A dolgozat műfaja tanulmány. Tanúskodjon arról, hogy a hallgató képes filozófiai problémák megragadására, összefüggéseik megértésére, logikus és érvekkel alátámasztott kifejtésére. Lehetőleg minden nagyobb horderejű kijelentés mögött szöveggel vagy szövegekkel alátámasztott érv álljon a bibliográfiai utalások elfogadott szabályainak betartásával.

A dolgozat leadási határideje (elektronikusan): május 13, 23:59.

A házi dolgozat formai követelményei: Times New Roman betűtípus, 12-es betűméret, 2,5-ös margó, 1,5-ös sortávolság. Szavak száma: 1500-2000. A bekezdések között ne legyen sorkihagyás! A hivatkozásokat és a bibliográfiát a Magyar Filozófiai Szemle standardjainak megfelelően kell a dolgozatban megjeleníteni: http://filozofiaiszemle.net/hu/szerzoinknek/.

**Kötelező olvasmányok**

Wittgenstein, Ludwig 1953/1998, *Filozófiai vizsgálódások*. Ford. Neumer Katalin. Budapest,Atlantisz. 1§-693§

**Ajánlott Irodalom**

 Bátori Zsolt 2000. „[Két elmélet a nyelvről: Wittgenstein Értekezés-kritikája a Filozófiai vizsgálódásokban](http://epa.oszk.hu/00100/00186/00006/batori.htm).” *Magyar filozófiai Szemle,* 2000/3. <https://epa.oszk.hu/00100/00186/00006/batori.htm>

Farkas Katalin 2001. „A tárgyak megnevezése. Az ágostoni nyelvkép kritikája a Filozófiai vizsgálódásokban.” *Világosság*, 2001/2–3, 39–46. <https://adt.arcanum.com/hu/view/Vilagossag1957_2001-1/?pg=88>

Farkas Katalin – Kelemen János 2002. *Nyelvfilozófia*. Budapest, Áron Kiadó 2002.

Lehmann Miklós 2000. „Wittgenstein korai és kései képfelfogásáról.” *Kellék*, 2000/15–16, 63–81. <https://kellek.adatbank.transindex.ro/pdf/15-16/004Lehmann.pdf>

Neumer Katalin 2001. „Kép és szó a késői Wittgenstein írásaiban.” *Világosság*, 2001/ 2–3, 121–129. <https://adt.arcanum.com/hu/view/Vilagossag1957_2001-1/?pg=88>

Nyíri Kristóf 2002. „Képek mint eszközök Wittgenstein filozófiájában.” *Világosság*, 2002/1, 5–21. <http://www.hunfi.hu/nyiri/nyiri_Vil_W.pdf>

Schwyzer, Hubert 1999. „Wittgenstein és a nyelv autonómiája.” Ford. Demeter Tamás. *Magyar* *Filozófiai* *Szemle*, 1999/1–2–3, 83–100. <https://epa.oszk.hu/00100/00186/00003/9913schwyzer.htm>

Szabó L. Imre 2003. „Wittgenstein a nyelv leíró és előíró funkciójáról.” *Világosság*, 2003/11−12, 157–162. <http://www.vilagossag.hu/pdf/20040419120329.pdf>

Tőzsér János 2000. „Játékok és nyelvjátékok.” *Café* *Bábel*, 2000/3, 61–71. <http://www.cafebabel.hu/szamok/jatek/tozser>

Tőzsér János 2001. „Wittgenstein és az univerzálé-probléma.” *Világosság*, 2001/2–3, 54–65. <http://www.vilagossag.hu/pdf/20091214200748.pdf>

Wittgenstein, Ludwig 2004. „Néhány megjegyzés a logikai formáról.” Ford. Polgárdi Ákos. *Vulgo,* V/2 , 64−69.